Source: http://itretisektor.sk/zmluvy_v_neziskovom_sektore
Timestamp: 2016-07-23 13:06:37+00:00
Document Index: 14406949

Matched Legal Cases: ['§ 2', '§ 38', '§ 51', '§ 269', '§ 2', '§ 21', '§ 63', '§ 628', '§ 630', '§ 20', '§ 20', '§ 23', 'súd\n', '§ 19', '§ 2', '§ 2', '§\n25', '§ 45', '§ 63']

itretisektor | Najčastejšie uzatvárané zmluvy v neziskovom sektore a daňová uznateľnosť výdavkov
A. Uzatvorenie zmluvy o darovaní Darovacia zmluva je na rozdiel od zmluvy o sponzorstve a zmluvy o reklamu
upravená ako osobitný zmluvný typ v Občianskom zákonníku. (1) Ide o
najznámejší typ bezodplatnej zmluvy, pričom darca za poskytnutý dar nedostáva
žiadnu majetkovú protihodnotu a vzťah medzi darcom a darovaným je postavený na
báze dobrovoľnosti, čiže poskytnutie daru nie je plnením právnej povinnosť
vyplývajúcej zo zákona alebo zo zmluvy.(2) Darovacou zmluvou darca niečo (3) bezodplatne prenecháva alebo
sľubuje obdarovanému a obdarovaný tento dar alebo sľub prijíma. Základnými
pojmovými znakmi darovacej zmluvy sú: a) predmet darovania; b) bezodplatnosť; c) dobrovoľnosť. Za darovanie nemožno považovať darovanie s príkazom, aby obdarovaný vykonal
alebo nevykonal niečo, čo by malo pre darcu akýkoľvek majetkový prospech, keďže
jedným zo základných znakov darovanie je jeho bezodplatnosť. Do 31. decembra 2003 bolo možné od základu dane odpočítať hodnotu darov za
splnenia určitých podmienok (4), avšak nový zákon platný od 1. januára
2004 už neumožňuje uplatniť si hodnotu pokynutého daru do daňových výdavkov. Uplatniť si výdavok za poskytnutie daru do daňových nákladov
znemožňuje všeobecná definícia daňových výdavkov v § 2 písm. i) Zákona o dani z
príjmov: „Daňovým výdavkom je výdavok (náklad) na dosiahnutie, zabezpečenie
a udržanie príjmov preukázateľne vynaložený daňovníkom (5), zaúčtovaný v
účtovníctve daňovníka.“ Z dôvodu, že dar nesúvisí s dosiahnutím a udržaním
príjmov daňovníka, nemôže ovplyvňovať základ dane, a tým pádom ho nemožno
považovať za výdavok, ktorý by bol daňovo uznateľný. Legislatíva je v tomto smere neústretová voči pomoci neziskovému
sektoru a neumožňovanie odpočtu výdavkov z daňových nákladov, ktoré
vznikli z dôvodu poskytnutia daru zužuje možnosti, na základe ktorých sú
podnikatelia ochotní podporiť či už finančnou alebo naturálnou formou neziskový
sektor. B. Uzatvorenie zmluvy o sponzoringu Definícia sponzoringu alebo sponzorstva ako takého v slovenskej právnej
legislatíve absentuje. Sponzorovanie ako druh činnosti je definovaný
len v nadväznosti na vysielanie a retransmisiu, a to v Zákone o
vysielaní a retransmisii, konkrétne v § 38 ods. 1 nasledovne: “sponzorovanie
na účely tohto zákona je plnenie určené na priame alebo nepriame financovanie
programu, programovej služby alebo audiovizuálnej mediálnej služby na
požiadanie s cieľom propagovať názov alebo obchodné meno, ochrannú známku,
dobrú povesť, tovary alebo aktivity právnickej osoby alebo fyzickej osoby,
ktorá také plnenie poskytla. Sponzorovanie nie je plnenie podľa prvej vety,
ktoré poskytla právnická osoba alebo fyzická osoba, ktorá je vysielateľom alebo
poskytovateľom audiovizuálnej mediálnej služby na požiadanie alebo tento
program vyrobila.” Ako vyplýva zo znenia predmetného ustanovenia, definíciu sponzorovania možno
použiť len na účely Zákona o vysielaní a retransmisii. Zmluva o sponzorstve taktiež nie je vymedzená ako samostatný druh zmluvy ani
v Obchodnom, ani v Občianskom zákonníku. Pri uzatváraní sponzorskej
zmluvy využívajú zmluvné strany možnosti uzatvorenia tzv. nepomenovanej zmluvy
(§ 51 Občianskeho zákonníka a § 269 ods. 2 Obchodného zákonníka), pričom
sponzorstvu ako určitému príspevku na konkrétny účel sa najviac približuje
darovacia zmluva. Daňové zákony problematiku sponzorstva neupravujú, ale vzhľadom na
skutočnosť, že sponzori častokrát poskytujú svoju podporu bezodplatne,
je veľká pravdepodobnosť, že forma tejto podpory by bola správcom dane preklasifikovaná
na darovanie, čo by malo za následok daňovú neuznateľnosť výdavku súvisiaceho
so sponzorstvom. V zmysle § 2 ods. 6 Zákona o správe daní a poplatkov
sa totiž v daňovom konaní uplatňuje zásada nadradenosti obsahu nad formou: „Pri
uplatňovaní daňových predpisov v daňovom konaní sa berie do úvahy vždy skutočný
obsah právneho úkonu alebo inej skutočnosti rozhodujúcej pre určenie alebo
vybratie dane.“ V praxi sa stretávame aj so zmluvami o sponzorstve na základe
ktorých si sponzori ako protihodnotu svojej podpory dohodnú šírenie reklamy
druhou zmluvou stranou. Ak však druhá zmluvná strana nemá na šírenie
reklamy živnostenské oprávnenie, sponzorský výdavok nemožno považovať za daňovo
uznateľný. Podrobnejšie budeme analyzovať dopady v prípade šírenia reklamy
subjektom, ktorý toto šírenie nevykonáva v rámci jeho podnikateľskej činnosti v
druhej časti odborného článku. C. Uzatvorenie
zmluvy o reklame Zákon o dani z príjmov, ktorý nadobudol
účinnosť 1. januára 2004 rozšíril daňovú uznateľnosť výdavkov na reklamu a
samotnú reprezentáciu podnikateľskej činnosti daňovníka. Náklady na reklamu sa
už prestali deliť na výdavky daňovo uznávané v plnej výške a na výdavky, ktoré
bolo možné odpočítať od vyčísleného základu dane príslušným spôsobom. Teraz
je rozhodujúce, či tieto výdavky súvisia s činnosťou daňovníka so zámerom na
dosiahnutie, zabezpečenie, udržanie alebo zvýšenie príjmov daňovníka.(6) Podľa platnej právnej daňovými
výdavkami okrem iného sú: „výdavky (náklady) na reklamu
vynaložené na účel prezentácie podnikateľskej činnosti daňovníka, tovaru,
služieb, nehnuteľností, obchodného mena, ochrannej známky, obchodného označenia
výrobkov a iných práv a záväzkov súvisiacich s činnosťou daňovníka so zámerom
dosiahnutia, zabezpečenia, udržania alebo zvýšenia príjmov daňovníka.”(7) Na účely Zákona o dani z príjmov za
reklamu sa považuje napr. aj prezentácia obchodného mena. To
znamená, že aj tabuľa s uvedením obchodného mena, sídla, predmetu podnikania a
pod. a jej umiestnenie na viditeľnom mieste sa považuje za reklamu. Pokiaľ táto
reklama je v súlade so zákonom o reklame, výdavky súvisiace s jej výrobou a
umiestnením sú daňovým výdavkom. (8) Z § 21 ods. 1 písm. e) Zákona o dani z príjmov
vyplýva, že daňovým výdavkom nie sú výdavky (náklady) vynaložené v
rozpore s osobitnými predpismi, čiže v prípade reklamy v rozpore so Zákonom o
reklame. V zmysle tohto sú teda daňovým výdavkom len výdavky, ktoré
boli vynaložené v súlade so Zákonom o reklame. Reklama je Zákonom o reklame definovaná ako „prezentácia produktov v každej podobe s cieľom uplatniť ich na trhu (9)“,
pričom osoba, ktorá reklamu šíri je šíriteľom reklamy a podľa tohto zákona je
to: „fyzická alebo právnická osoba, ktorá reklamu šíri v rámci svojej
podnikateľskej činnosti.“ Na to aby subjekt šíril oprávnene reklamu,
musí túto činnosť vykonávať v rámci svojej podnikateľskej činnosti,
pričom podnikaním sa podľa Obchodného zákonníka (10) rozumie: „sústavná
činnosť vykonávaná samostatne podnikateľom vo vlastnom mene a na vlastnú
zodpovednosť za účelom dosiahnutia zisku.“ Ak subjekt šíri reklamu a zároveň táto
činnosť spĺňa znaky živnosti, tzn. že danú činnosť vykonáva: a) sústavne, b) samostatne, c) vo
vlastnom mene, d) na
vlastnú zodpovednosť, e) za
účelom dosiahnutia zisku a f) za
podmienok ustanovených v Živnostenskom zákone a je povinný túto činnosť
ohlásiť (v prípade že ide o ohlasovaciu živnosť, ktorou šírenie reklamy v
zmysle Živnostenského zákona je (11)) živnostenskému úradu
miestne príslušnému podľa sídla právnickej osoby alebo sídla fyzickej
osoby (12). V prípade, ak by osoba, ktorá vykonáva takúto
činnosť nemala na to živnostenské oprávnenie, išlo by v zmysle § 63
Živnostenského zákona o neoprávnené podnikanie (13). Otázkou je, čo v prípade, ak výkon
reklamnej činnosti, resp. šírenie reklamy nemá charakter podnikania, napríklad
ak táto činnosť nie je vykonávaná sústavne, prípadne nie je vykonávaná za
účelom dosiahnutia zisku. Názory na povinnosť
vybavenia živnostenského oprávnenia sa v tejto častilíšia. Zákon
o reklame však jednoznačne vymedzuje, že šírenie reklamy vykonáva fyzická alebo
právnická osoba v rámci svojej podnikateľskej činnosti, tzn. musí mať na výkon
tejto činnosti oprávnenie. V nadväznosti na množstvo
názorov audítorov, ktoré sa prikláňajú k striktnému výkladu z dôvodu striktného
prístupu správcov dane je možné skonštatovať, že šíriť reklamu
môžu len subjekty, ktoré majú na takúto činnosť živnostenské oprávnenie a v
prípade, že toto oprávnenie nemajú, subjekt, ktorý poskytol finančné
prostriedky za účelom šírenia reklamy si tieto finančné prostriedky nemôže
zahrnúť do daňových výdavkov. Na záver je potrebné poznamenať, že
východiskom v prípade poskytnutia finančných prostriedkov mimovládnej
organizácii je poskytnutie týchto prostriedkov spôsobom, ktorý by
nespochybňoval ich daňovú uznateľnosť, tzn. merítkom je daňová opodstatnenosť
tejto transakcie, ktorá bude súvisieť s predmetom činnosti mimovládnej
organizácie a zároveň bude súvisieť s dosiahnutím, zabezpečením a udržaním
príjmov spoločnosti / podnikateľov. (1) § 628 až § 630 Občianskeho zákonníka (2) Fekete, Imrich.: Občiansky zákonník Komentár, Epos, 2007, str.707 (3) Predmetom darovania môže byť čokoľvek, t.j. akákoľvek hnuteľná alebo
nehnuteľná vec (4) § 20 odsek 7 Starého zákona o dani z príjmov: “Od základu dane možno
odpočítať hodnotu darov peňažnej i nepeňažnej povahy vrátane poskytnutých
služieb obciam a iným právnickým osobám so sídlom na území Slovenskej
republiky, a to v tom zdaňovacom období, v ktorom došlo k poskytnutiu daru, ak
hodnota poskytnutého daru je aspoň 2 000 Sk, pritom v úhrne možno odpočítať
najviac 2 % zo základu dane. Odpočítať možno len dary poskytnuté na financovanie
vedy a vzdelania, kultúry vrátane obnovy kultúrnych pamiatok, školstva, na
požiarnu ochranu, na podporu mládeže a bezpečnosť obyvateľstva, na ochranu
zvierat, na sociálne, zdravotnícke, ekologické, humanitárne, charitatívne,
náboženské účely pre štátom uznané cirkvi a náboženské spoločnosti, na
telovýchovné a športové účely, do Štátneho fondu rozvoja bývania na výstavbu
nájomných bytov.” § 20 odsek 10 a
11 Starého zákona o dani z príjmov: “Súčasťou hodnoty darov, ktorú možno
odpočítať od základu dane podľa odseku 7 u daňovníka, ktorý je komplementárom
komanditnej spoločnosti, je aj časť hodnoty darov poskytnutých komanditnou
spoločnosťou pripadajúca na jednotlivého komplementára podľa odseku 9. Súčasťou hodnoty darov, ktorú možno odpočítať od základu dane podľa
odseku 7 u daňovníka, ktorý je spoločníkom verejnej obchodnej spoločnosti, je
aj časť hodnoty darov poskytnutých verejnou obchodnou spoločnosťou na účely
podľa odseku 7 stanovená v rovnakom pomere, v akom sa rozdeľuje základ dane
alebo daňová strata podľa § 23 ods. 11.” (5) V rozsudku Najvyššieho správneho súdu sp. zn. 2 Afs 44/2003-73 súd
konštatoval:“ zmysel ustanovenia, že vynaložené výdavky sa vždy musia reálne
prejaviť v príjmoch daňového poplatníka, tzn. že medzi výdavkami a príjmami
nutne existuje vzťah akejsi priamej úmery. Zmysel tohto ustanovenia však zjavne
spočíva v tom, že musí ísť o výdavky za týmto účelom vynaložené. Preto ide o
rešpektovanie vecnej a časovej súvislosti s príjmami a výdavkami v danom
zdaňovacom období. Medzi týmito výdavkami tak musí existovať priamy a
bezprostredný vzťah, v opačnom prípade pojmovo nemôže ísť o výdavky vynaložené
na dosiahnutie, udržanie a zabezpečenie príjmov.“ (6) Burák,
E.: Daňové plánovanie a daňové výdavky, EPOS, 2004, str.247 (7) § 19
ods. 2 písm. k) Zákona o dani z príjmov (8)
Jarinkovičová, V. a kol.: Daňový a účtovný poradca podnikateľa 8/2010, Komentár
k úplnému zneniu zákona o dani z príjmov, str.256 (9) § 2 ods.
1 písm. a) Zákona o reklame (10) § 2
ods. 1 (11) Podľa §
25 ods. 3: „Ministerstvo vnútra Slovenskej republiky zverejní na svojej
internetovej stránke zoznam odporúčaných označení najčastejšie používaných
voľných živností a ich obsahové vymedzenie.“ V tejto súvislosti vydalo Ministerstvo
vnútra Zoznam odporúčaných voľných živností (posledná aktualizácia bola
vykonaná v júli 2010), podľa ktorého je v časti „Ostatné činnosti“ uvedené aj
šírenie reklamy rôznymi spôsobmi. (12) § 45
ods. 1 Živnostenského zákona (13) § 63
Živnostenský zákon: „Fyzickej osobe alebo právnickej osobe, ktorá prevádzkuje
bez živnostenského oprávnenia činnosť, ktorá je predmetom voľnej živnosti,
živnostenský úrad uloží pokutu až do 1659 eur.” < Späť